ဆရာကြီးရဲ့ လေးချိုးကြီးတွေ ထဲမှာ သတင်းစာ ဆရာမကြီး ဒေါ်စန်းစန်း ဆိုတာလဲ ပါဝင်ပါတယ်။ Independence သတင်းစာကို တည်းဖြတ် ထုတ်ဝေသူ စာရေး ဆရာမကြီး ဖြစ်ပါတယ်။ လွတ်လပ်ရေး ရပြီးစ ဖဆဆိုရှယ် အစိုးရ အဖွဲ့မှာ ပါဝင်တဲ့ လစ်ဆိုရှယ်လစ် ပါတီ ဝန်ကြီး သခင်တင်ရဲ့ ‘မီးခွက်မှုတ်’ သတင်း ထည့်သွင်း ဖော်ပြမှုကြောင့် ဝန်ကြီး ဦးကျော်ငြိမ်း အမိန့်နဲ့ သတင်းစာတိုက် သုံးတိုက်ကို ဆိုရှယ်လစ် ပါတီဝင် အလုပ်သမားတွေနဲ့ ဝင်ပြီး ပေါက်ဆိန်နဲ့ ပေါက်ခုတ် ဖျက်ဆီးစေရာမှာ ဒေါ်စန်းစန်းရဲ့ ‘စီးပွားရေး သတင်းစာ’ လဲ ပါသွား ခဲ့ပါတယ်။ ဦးညိုမြရဲ့ အိုးဝေ သတင်းစာ၊ ဂျာနယ်ကျော် မမလေးရဲ့ ဟစ်တိုင် သတင်းစာတွေနဲ့ အတူ ပါသွားတာပါ။ Independence ဒေါ်စန်းစန်း ကိုတော့ နာမည်တူလို့ သတိရ လိုက်တာပါ။ အဲဒီ သတင်းစာ ဆရာမကြီးကလဲ အညာသူပါပဲ။ အဲဒီ ဒေါ်စန်းစန်းက Independence ဒေါ်စန်းစန်း၊ အခု ကျွန်တော်တို့ရဲ့ ဆိပ်ကမ်း အမတ်က ‘ဒီမိုကရေစီ ဒေါ်စန်းစန်း’။